Poker Pokerspillet foregik i december 2008 i forretningen i Hobro. Ifølge indehaver, Tina Agger-Nielsen, var det et privat arrangement for ansatte, venner og andre indbudte. - Det var et lukket arrangement, hvor der blev spillet poker, Texas Hold 'Em, pool, Wii og de inviterede fik natmad og morgenmad. Brud på regler Pokerspillet vækker ikke begejstring hos Danske Spil. Organisationen ejer Dansk Automatspil, som står bag Pitstop-konceptet.  Mod en årlig afgift får franchisetagere mulighed for at drive en eller flere filialer af kæden. Ifølge aftalen mellem Dansk Automatspil og PitStop-forhandlerne må der ikke afvikles pokerturneringer i forretningerne. - Samtidig mener vi, at pokerturneringerne er et brud på loven om hasardspil, så vi har kontaktet indehaveren og gjort opmærksom på, at hun i gentagelsestilfælde vil blive opsagt som forhandler, fortæller informationschef hos Danske Spil, Thomas Rørsig. - Jeg kender godt reglerne, og det vil ikke ske igen, siger Tina Agger-Nielsen. I retten Hasard er den slags spil, der handler mere om held end evner. Tidligere har retten slået fast, at poker hører til i den kategori. I 2007 fik Dansk Pokerforbund dog Byrettens ord for, at poker, navnlig spillet Texas Hold 'Em, ikke er hasard. Landsretten omstødte den kendelse, og nu er sagen gået til Højesteret. - Der er så mange, der spiller, og de gør det jo i det skjulte. Jeg håber, at retten vil lovliggøre spillet, så man kan arrangere det under mere ordnede former. Det vil da være det bedste, siger Tina Agger-Nielsen. Sagen er endnu ikke berammet i Højesteret, så det er uvidst, hvornår det afgøres, om pokerspillet er lovligt eller ej.

Opsummering:
Pitstop Sportsbar i Hobro er raget uklar med Danske Spil. I forretningen er der nemlig blevet spillet poker. Danske Spil mener, at sportsbaren dermed bryder sin forretningsaftale og loven.